PLO bryter alt sikkerhetssamarbeid med Israel
ARTIKKELEN ER OVER FIRE ÅR GAMMEL PLOs avgjørelser er vanligvis bindende for palestinske selvstyremyndigheter, og avgjørelsen vil etter alt å dømme vekke sterke reaksjoner i Israel. – Alle former for sikkerhetssamarbeid med den israelske okkupasjonsmakten kommer til å bli stanset som følge av at Israel ikke overholder avtalene som partene har undertegnet, heter det i en uttalelse fra sentralrådet PCC, det nest øverste beslutningsorganet med 110 medlemmer. Beslutningen ble tatt under et todagers møte som ble avsluttet torsdag.– Israel bør som okkupasjonsmakt ta fullt ansvar for palestinerne i den okkuperte staten Palestina i henhold til folkeretten, heter det videre. Sentralstyret skal senere møtes for å iverksette vedtaket, men det oppgis ingen dato, ifølge nyhetsbyrået AFP. – Dette må betegnes som et desperat trekk. De kommer ingen vei. Til tross for en viss framgang i FN-organer, har mottrekkene fra israelsk side vært svært sterke, sier Jan Hallenberg, sikkerhetspolitisk analytiker fra Försvarshögskolan, til det svenske nyhetsbyrået TT. Det kom ingen umiddelbar reaksjon fra israelsk hold torsdag kveld.Samarbeidet mellom israelske og palestinske myndigheter anses å være helt avgjørende for at situasjonen på Vestbredden er noenlunde rolig. Det startet som en del av Osloavtalen mellom Israel og PLO i 1993, da palestinerne fikk lokalt selvstyre med varierende grad av kontroll på deler av den okkuperte Vestbredden. Israelerne og palestinerne har utvekslet informasjon og etterretning, noe som blant annet har vært avgjørende for hvordan islamistbevegelsen Hamas er blitt overvåket.Siden krigen mellom Israel og Hamas på Gazastripen i fjor sommer er forholdet mellom partene blitt stadig mer anstrengt. Etter at Palestina på nyåret fikk medlemskap i Den internasjonale straffedomstolen (ICC), har Israel holdt igjen nærmere 1 milliard kroner per måned i skatter og avgifter som landet har krevd inn på vegne av palestinske selvstyremyndigheter.
Lederne i Den palestinske frigjøringsorganisasjonen (PLO) har besluttet å bryte alt sikkerhetssamarbeid med Israel.